
<סדר היום:>
<תקנות הדרכונים (תיקון), התשע"ו-2015>
נכחו:

<חברי הוועדה:> 
משה גפני – היו"ר
מכלוף מיקי זוהר – מ"מ היו"ר
דוד ביטן 

מיקי לוי

אורלי לוי אבקסיס

אראל מרגלית 

רועי פולקמן 

חברי הכנסת:
ישראל אייכלר

מיכל רוזין

סתיו שפיר
<מוזמנים:> 
	אלי לוי
	–
	מנהל תחום מרשם ודרכונים, רשות האוכלוסין וההגירה

	אלי אלפסי
	–
	תקציבן, רשות האוכלוסין וההגירה

	עירית ויסבלום
	–
	עו"ד, לשכה משפטית, רשות האוכלוסין וההגירה

	אורי שיינין
	–
	אגף התקציבים, משרד האוצר


<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<תקנות הדרכונים (תיקון), התשע"ו-2015>
<היו"ר משה גפני:>
אני פותח את ישיבת ועדת הכספים. על סדר היום תקנות הדרכונים (תיקון), התשע"ו-2015.
מי מציג את תקנות הדרכונים?

<אורלי לוי אבקסיס (ישראל ביתנו):>
מה עם הרביזיות?

<היו"ר משה גפני:>
אני צריך לעשות, אבל אין רוב.

<סתיו שפיר (המחנה הציוני):>
נוכל לשאול שאלות על תקציב התרבות?

<היו"ר משה גפני:>
אני אאפשר לך לשאול אבל בקצרה.

אני הולך להצביע על הרביזיות. יש שלוש רביזיות עליהן לא הצבענו בבוקר. 

<ליאת קרפטי:>
מספר 141.

<היו"ר משה גפני:>
מי בעד הרביזיה, 141, חינוך? מי נגד?

הצבעה

בעד הרביזיה – 3
נגד – 5
הרביזיה לא נתקבלה.

<היו"ר משה גפני:>
הרביזיה לא התקבלה.

<ליאת קרפטי:>
רביזיה על פנייה 144, חקלאות.

<היו"ר משה גפני:>
מי בעד הרביזיה על פנייה 144, חקלאות? מי נגד?

הצבעה

בעד הרביזיה – 3
נגד – 5
הרביזיה לא נתקבלה.

<היו"ר משה גפני:>
הרביזיה לא התקבלה.

<ליאת קרפטי:>
רביזיה על פנייה מספר 146, חינוך.

<היו"ר משה גפני:>
מי בעד הרביזיה? מי נגד?

הצבעה

בעד הרביזיה – 3
נגד – 5
הרביזיה לא נתקבלה.

<היו"ר משה גפני:>
הרביזיה לא התקבלה.

תודה רבה. אנחנו עוברים לתקנות הדרכונים.

<דוד ביטן (הליכוד):>
אצלי אני תמיד נותן שיסבירו למה רביזיה, אבל כאן זה לא כך.

<מיקי לוי (יש עתיד):>
רק אם אני רוצה. 

<דוד ביטן (הליכוד):>
למה אצלי אתם מדברים?

<מיקי לוי (יש עתיד):>
כמעט טרפדנו העברה. לא היינו מספיקים להעביר.

<דוד ביטן (הליכוד):>
אני אאמץ את זה.

<מיקי לוי (יש עתיד):>
לא.

<אורלי לוי אבקסיס (ישראל ביתנו):>
לא.

<דוד ביטן (הליכוד):>
צריך לתת לנמק.

<מיקי לוי (יש עתיד):>
אנחנו יכולים לנמק, אבל ויתרנו.

<אורלי לוי אבקסיס (ישראל ביתנו):>
לוועדת הכנסת יש מעמד אחר. גם שם אתה יכול לעשות קואליציה-אופוזיציה אחרת. זאת לא ועדת הכספים. 

<מיקי לוי (יש עתיד):>
אם אני רוצה לנמק, גם כאן אני יכול.

<היו"ר משה גפני:>
אבל מצד שני כאן יש הרבה החמרות שאין בוועדות אחרות. למשל כאשר טוענים נושא חדש, היועצת המשפטית אמרה שאני צריך לעצור את הדיון. בוועדת החוקה לא עצרו דיון.

<מיקי לוי (יש עתיד):>
כאן כל חמש דקות מבקשים התייעצות. 

<היו"ר משה גפני:>
אני באתי לוועדת החוקה ואמרתי שכאשר אני יושב ראש, מערימים עלי קשיים גם בנושא חדש וגם בהתייעצות סיעתית. כשאני בא לוועדת החוקה ואני רוצה את זה, לא נותנים.

<דוד ביטן (הליכוד):>
בנושא חדש מותר לך להמשיך דיון בלי להצביע. למה לא?

<היו"ר משה גפני:>
כאן אמרו לי לא. 

<דוד ביטן (הליכוד):>
לא נכון. זה לא מדויק.

<מיקי לוי (יש עתיד):>
בוודאי.

<דוד ביטן (הליכוד):>
זה תופס בכל הוועדות.

<היו"ר משה גפני:>
היועץ המשפטי של הכנסת אמר שהוא יעשה דיון בלשכה המשפטית כדי לתת הנחיה אחידה לכל הוועדות.

תקנות הדרכונים.

<עירית ויסבלום:>
רשות האוכלוסין. אנחנו מבקשים את אישור הוועדה לתיקון תקנות הדרכונים. זה תיקון עליו סוכם בין רשות האוכלוסין וההגירה לבין משרד האוצר. בנושא הזה הייתה גם החלטת ממשלה.

<היו"ר משה גפני:>
באחת הישיבות הקודמות ביקשנו להוריד את מחיר הדרכונים שמוציאים בנתב"ג ואת הורדתם את המחיר.

<עירית ויסבלום:>
בהצעה הזאת. כן.

<היו"ר משה גפני:>
הורדתם את זה מכמה לכמה? תפרטי.

<עירית ויסבלום:>
אני רק אומר עוד כמה דברים ואז נגיע לסכומים. הצעת התיקון מביאה בחשבון מצד אחד עלויות בטיפול בנושא של הנפקת הדרכונים ומצד שני גם את הרצון לווסת את העומסים על לשכות רשות האוכלוסין ולעודד את הציבור לחדש דרכונים שלא בעונת העומסים הכבדים.

<היו"ר משה גפני:>
רגע. תראי, זאת ועדת הכספים של הכנסת שלפעמים היא נורמלית ולפעמים לא. אני מבקש שתתחשבי בנו. יש לנו חוק במליאה וחלק מחברי הכנסת הם בעדו ומצביעים נגד, ויש חברי כנסת שהם נגד החוק ומצביעים בעד.

<עירית ויסבלום:>
ההצעה מצד אחד מביאה בחשבון את הצורך להעלות חלק מהמחירים לנוכח הגידול בעלויות הטיפול בהנפקת הדרכונים ומצד שני את הרצון לעודד את הציבור להגיע ללשכות שלא בעונת העומסים, לחדש דרכונים בעונת החורף ובאמצעות תשלום באינטרנט.

<אורלי לוי אבקסיס (ישראל ביתנו):>
איפה ראיתם להעלות את המחיר? איפה הייתה העלאת מחיר?

<קריאה:>
בקיץ הייתה העלאת מחיר.

<אורלי לוי אבקסיס (ישראל ביתנו):>
בתוך השינויים שאתם מגישים עכשיו בחלק יש הפחתת מחיר, אבל אם זה לא במועדים, המחיר יותר גבוה. תסבירו למה.

<מיכל רוזין (מרצ):>
למה עושים הבדלים בין חורף לקיץ?

<מיקי לוי (יש עתיד):>
שאלת המשך.

<היו"ר משה גפני:>
אני לא מסכים. אם את יכולה להסביר באופן ממוקד. אני לא רוצה לשבת עד אין סוף. אני מבקש שתסבירו ותגידו את התעריפים. יש הפחתה בנתב"ג.

<אלי לוי:>
אני אומר את התעריפים. בנתב"ג התעריף לבגיר כיום הוא 1,120 שקלים ואנחנו מורידים את המחיר ל-700 שקלים. לקטין התעריף הוא 560 שקלים ואנחנו מורידים אותו ל-400 שקלים. 

כיום דרכון עולה 280 שקלים. מי שמגיע ללשכה משלם 280 שקלים עבור דרכון. אנחנו רוצים שבקיץ דרכון כזה יעלה 340 שקלים.

<ישראל אייכלר (יהדות התורה):>
אצלכם הקיץ הוא שמונה חודשים?

<אלי לוי:>
שמונה חודשים ברוטו אבל חודש אחד לא עובדים, בחגים, כך שמדובר בשבעה חודשים. 

<אורלי לוי אבקסיס (ישראל ביתנו):>
כי אתם לוחצים את האנשים.

<אלי לוי:>
אני אענה על הכול.

<אורלי לוי אבקסיס (ישראל ביתנו):>
נוריד מכאן מאה שקלים אבל ניקח אותם ממקום אחר.

<היו"ר משה גפני:>
אני לא מאפשר. אני רוצה שקודם הוא יסיים את ההסבר.

<אלי לוי:>
בחורף אנחנו מורידים את המחיר ל-220 שקלים ולקטין בהתאם, חצי מחיר. כיוון שהוא משלם חצי מחיר, העלייה בקיץ היא בשלושים שקלים וההורדה היא בשלושים שקלים.

<היו"ר משה גפני:>
ניהלו אתכם דיון לגבי העניין הזה ואני רוצה להוסיף משהו. לפי דעתי יש הסכמה מצדכם להפחית את הכול בעשרה שקלים, מ-340 שקלים ל-330 שקלים, מ-310 שקלים ל-300 שקלים, מ-220 שקלים ל-210 שקלים, מ-190 שקלים ל-180 שקלים. אני מבין שיש הסכמה על כך אבל אתם שומעים את הלך הרוח ותכף החברים ידברו. אני מבין שאין לכם אפשרות מכיוון שאם אתם מורידים בנתב"ג, יש בעיה תקציבית עם הנושא הזה. אנחנו מבקשים לצמצם את הפער בין הקיץ לבין החורף. הפער הוא גדול מדי. אני מבין שמבחינתכם אתם רוצים שיבואו בחורף. אנחנו נמצאים במדינה מזרח תיכונית ואנשים בסופו של דבר לא מגיעים רק בחורף. בן אדם רוצה לנסוע, הוא מגיע ללשכה, הוא גם לא הולך לאינטרנט אלא הוא בא ללשכה. אנחנו עדיין נמצאים בעידן בו בסופו של דבר בן אדם נוסע וברוב הפעמים הוא נוסע בקיץ ומגיע בקיץ. 

<רועי פולקמן (כולנו):>
למה הוא לא הולך לאינטרנט?

<היו"ר משה גפני:>
מי הולך לאינטרנט? מי שמוציא דרכון הולך לאינטרנט?

<רועי פולקמן (כולנו):>
זה שירות מדהים. אתה בבית ולא עומד בתור. צריך לעודד את זה.

<היו"ר משה גפני:>
אני מבקש לצמצם את הפער בין החורף לקיץ ואני מבקש לתת שבמקרים הומניים מיוחדים הדרכון לא יעלה כסף. למשל, אם יש ילד שצריך לנסוע לארצות הברית לניתוח או למקרה בריאותי או דברים מהסוג הזה, ראוי שמדינת ישראל לא תגבה ממנו את הכסף הזה. אלה דברים הומניים מיוחדים. אני מבקש לצמצם את הפער בין החורף לבין הקיץ.

החברים ביקשו לדבר ונשמע את כולם.

<אלי לוי:>
מה זה לצמצם את הפער? מה הכוונה?

<היו"ר משה גפני:>
אם בקיץ המחיר הוא 340 שקלים ובקיץ המחיר הוא 220 שקלים, לצמצם. להוריד את המחיר מ-340 שקלים נניח ל-300 שקלים ולהעלות בחורף ל-260 שקלים או משהו כה.

<אורלי לוי אבקסיס (ישראל ביתנו):>
לא. הכוונה שלנו הייתה להוריד.

<היו"ר משה גפני:>
להוריד הם לא יוכלו. נצטרך לדחות את זה.

<דוד ביטן (הליכוד):>
אני מסכים לכל מה שהיושב ראש אמר אבל לא כתוב לנו מה המחיר הקיים. אתה יכול להגיד לנו מה אחוז ההעלאה?

<אלי לוי:>
כאשר מגיעים היום ללשכה, הדרכון עולה 280 שקלים. 

<דוד ביטן (הליכוד):>
אז אתה מעלה ל-340 שקלים?

<אלי לוי:>
אני מעלה בשישים שקלים בקיץ ומוריד בשישים שקלים בחורף.

<דוד ביטן (הליכוד):>
עשרים אחוזים. נראה לך סביר?

<היו"ר משה גפני:>
הוא מוריד בחורף.

<דוד ביטן (הליכוד):>
מה זה שייך? זה תרגיל. אני נגד להעלות בכלל. לא הייתה אינפלציה השנה ולמה רוצים העלאה של עשרים ומשהו אחוזים? אני לא מוכן לזה. זה תרגיל. אני מאוד מצטער. ארבעה, חמישה אחוזים, אני מוכן להבין אבל לא עשרים ומשהו אחוזים. לכן לא הבאת את המחיר הישן במה שאתה כותב.

<עירית ויסבלום:>
אפשר לראות את המחיר הישן.

<דוד ביטן (הליכוד):>
אתה משרד האוצר?

<אלי לוי:>
לא. רשות האוכלוסין.

<דוד ביטן (הליכוד):>
איך אתה יכול להביא לחברי הכנסת דף שמראה מה המחיר החדש בלי להביא את המחיר הישן?

<היו"ר משה גפני:>
זה קיים.

<דוד ביטן (הליכוד):>
תראה לי איפה. תראה לי את זה.

<מיקי לוי (יש עתיד):>
אין את זה.

<דוד ביטן (הליכוד):>
אולי אתה קיבלת.

<היו"ר משה גפני:>
לא קיבלתי מהם. 

<דוד ביטן (הליכוד):>
זאת עבודה שהוא צריך לעשות.

<היו"ר משה גפני:>
תאמר בבקשה את המחיר.

<מיקי לוי (יש עתיד):>
אדוני, אני בזכות דיבור שנתת לי. לשיטתכם, חברים, אלא אם כן תגידו לי שאני יכול לחדש לפני הזמן. אם תוקף הדרכון שלי מסתיים בקיץ - - -

<דוד ביטן (הליכוד):>
אם המחיר עולה בעשרים אחוזים, לא צריך לשנות כאן.

<היו"ר משה גפני:>
אבל בנתב"ג המחיר יורד מ-1,150 שקלים ל-700 שקלים.

<דוד ביטן (הליכוד):>
גם את זה אנחנו יכולים להוריד.

<מיקי לוי (יש עתיד):>
לשיטת משרד הפנים, אם תוקף הדרכון שלי פג בקיץ, זה אומר שמענישים אותי כי אני צריך לבוא ולחדש אותו בקיץ. אם התוקף פג בקיץ, מה אני אשם? למה אני צריך לשלם יותר?

<עירית ויסבלום:>
אפשר לחדש לפני כן.

<מיקי לוי (יש עתיד):>
חצי שנה לפני אני יכול?

<עירית ויסבלום:>
כן. בוודאי.

<מיקי לוי (יש עתיד):>
כאשר התעריף נמוך יתר?

<עירית ויסבלום:>
כן. 

<אלי אלפסי:>
זאת המטרה. 

<אלי לוי:>
אנחנו מתכוונים, כשזה יעבור, זה יתחיל מה-3 בינואר ויש לנו כשבעים אלף מספרי טלפון של אנשים שתוקף הדרכון שלהם יפוג ואנחנו מתכוונים לשלוח להם סמס ולהודיע להם שיבואו בינואר-פברואר והם ישלמו את התעריף המוזל.

<מיקי לוי (יש עתיד):>
יפה מאוד. זה שירות יפה. תגיד אותו בקול רם לפרוטוקול.

<אלי לוי:>
כמו שאמרתי קודם, ברגע שההצעה תאושר, אנחנו רוצים בתחילת ינואר להוציא הודעה לשבעים אלף אנשים שאנחנו יודעים שתוקף הדרכון שלהם מסתיים בשנת 2016, להוציא להם סמס ולומר להם שתוקף הדרכון שלכם מסתיים ותבואו בחודשים ינואר-פברואר לחדש אותו בתעריף המוזל כפי שיאושר, אני מקווה, על ידי ועדת הכספים. בסוף השנה, עת נגיע לנובמבר הבא, נעשה את אותה פעולה שוב פעם לגבי האנשים שתוקף הדרכון שלהם מסתיים ב-2017.

<מכלוף מיקי זוהר (הליכוד):>
אתה דיברת לפני התקנות על הנושא או לא?

<היו"ר משה גפני:>
ועוד איך דיברתי. אמרתי שאין דבר כזה ואני הפסקתי את הדיון. אמרתי למיקי לוי. אמרתי לו חד משמעית אבל היה מזל כאן כי מי שהוציא הודעה נגדי הבוקר לא היה כאן היום. הוא הוציא הודעה, חבל על הזמן. הוא הוציא הודעה שאני בעקבות סיכום של ביבי עם טיבי, אני רציתי להעביר כאן העברה תקציבית בניגוד לנוהל.
<מיקי לוי (יש עתיד):>
כי אתה עוזר לערבים.

<היו"ר משה גפני:>
ועוד בעקבות סיכם בין ביבי לטיבי.

<מיכל רוזין (מרצ):>
אבל הוא חסר מוסר ומצפון.

<מכלוף מיקי זוהר (הליכוד):>
הוא לא כאן.
<מיכל רוזין (מרצ):>
אתה שמעת שאמרתי לו גם בפניו. 

<יצחק וקנין (ש"ס):>
למה את מוציאה אנרגיות מיותרות?

<מכלוף מיקי זוהר (הליכוד):>
את זה אומר אחד עם עשרים שנות ניסיון.

<היו"ר משה גפני:>
אם אנחנו לא מאשרים את התקנות, נשאר נתב"ג עם 1,150 שקלים והרבה משתמשים בשירות הזה. אני חושב שצריך להוריד את המחיר.

<דוד ביטן (הליכוד):>
אתה מוריד שם ומעלה לאחרים.

<היו"ר משה גפני:>
אתה מוריד בחורף. אני חושב שצריך להגיע לפשרה בין החורף לקיץ. מהסכום שהם מציעים להוריד בקיץ ארבעים שקלים ולהוסיף את זה בחורף כך שהפער בין החורף לקיץ לא יהיה כזה גדול. אז ההעלאה של הקיץ היא הרבה יותר מתונה. אני חושב שאת זה צריך לאשר.

<ישראל אייכלר (יהדות התורה):>
 אני גם מציע שהקיץ יהיה שישה חודשים ולא שמונה חודשים.

<היו"ר משה גפני:>
כמה משלמים עבור דרכון שמוצא בקיץ בלשכה?

<אלי לוי:>
280 שקלים.

<היו"ר משה גפני:>
אני מציע שבקיץ בלשכה, המחיר יהיה 300 שקלים ובחורף בלשכה יהיה 260.

<ישראל אייכלר (יהדות התורה):>
לא. שהמחיר יהיה 250 שקלים ושהתקופה תהיה שישה חודשים ולא שמונה חודשים.

<היו"ר משה גפני:>
נדבר על שישה חודשים.

<רועי פולקמן (כולנו):>
המטרה בשינוי הזה היא מאוד חשובה והיא כדי לשפר את השירות לאזרח.

<ישראל אייכלר (יהדות התורה):>
שיוסיפו עוד כמה פקידים. אנשים מחכים ארבע שעות.

<רועי פולקמן (כולנו):>
כרגע זאת לא האופציה. אפשר לדבר על מה אולי יהיה אבל לא יוסיפו. כדי לשפר שירות, יש הגיון בפריסת הזמנים. יש הגיון רב לגבות קצת יותר בשיא. הקיץ צריך להיות שישה חודשים.

(היו"ר מכלוף מיקי זוהר)

<היו"ר מכלוף מיקי זוהר:>
אנחנו נגיע להסכמה של 300 שקלים ו-250 שקלים. 

<רועי פולקמן (כולנו):>
ושישה חודשים הקיץ.

<היו"ר מכלוף מיקי זוהר:>
ושישה חודשים החורף.

<רועי פולקמן (כולנו):>
אבל הבקשה שלי היא שנטפל באינטרנט. אין שום סיבה שאדם יגיע לעמוד בתור וזה אמור לגבי כל שירות ציבורי. 

<היו"ר מכלוף מיקי זוהר:>
אין היום שירות אינטרנט לעניין הזה?

<רועי פולקמן (כולנו):>
יש, אבל צריך לעודד את האזרח. 

<היו"ר מכלוף מיקי זוהר:>
יש לכם סמכות להוריד או אתם צריכים לחזור למשרד? מה אתם אומרים על כך שניתן את מחיר החורף לאנשים שמבצעים פעולה באינטרנט?

<דוד ביטן (הליכוד):>
ומה לגבי סעיף 2? אני רוצה בכל אחד לדעת מה המחיר ולפי זה נסדר את המחיר כך שיהיה הגיוני. סעיף 2, אגרת קטין. 

<אורי שיינין:>
 אפשר להתייחס ולומר מה התיקון הזה בא לעשות? כזכור, בעת בניית התקציב אחד מהדגלים המרכזיים שהיה חלק מהתכנית הכלכלית בממשלה היה שיפור השירות בלשכות האוכלוסין. זאת הייתה תכנית רחבה שכללה מספר רב של צעדים תוך השקעת תקציבים מאוד מאוד נרחבים הן בהכנסת טכנולוגיות, מיכון, הן בתוספת לא מבוטלת של תקנים, למעלה ממאה תקנים לטובת הנושא. זה כלל פתיחת עשר לשכות וזה כלל התמודדות עם אחת הבעיות שרשות האוכלוסין מתמודדת אתה.

<דוד ביטן (הליכוד):>
בוא תראה את ההבדלים. אתם נורמליים? באינטרנט הוא 195 שקלים ומעלים את זה ל-310 שקלים. דרכון ליחיד או ליחיד עם ילדים.

<מיכל רוזין (מרצ):>
בקיץ המחיר הוא 310 שקלים.

<אורי שיינין:>
תנו לי כמה דקות ואני אסביר בדיוק מה הרעיון. אני חושב שאחרי שתשמעו, יכול להיות שאני אצליח לשנות את דעתכם.

התכנית הזאת כללה הרבה מאוד צעדים.

<דוד ביטן (הליכוד):>
190 שקלים בחורף. בקיץ המחיר 310 שקלים באינטרנט. אתה רוצה לאשר את הדבר הזה? דחה את הדיון, שישבו אתם כמו שצריך. חבר'ה, אני ישבתי בהמון ישיבות ולא בכנסת, לא סתם הוא לא הביא את המחירים.

<אורי שיינין:>
לנו לי לפחות לנסות להסביר.

<מיקי לוי (יש עתיד):>
אין בעיה. תנסה, אבל זה לא הגיוני. 

<היו"ר מכלוף מיקי זוהר:>
מכל הסיפור הזה, דבר אחד אני לא מצליח להבין. למה העליתם את האגרה באינטרנט מ-190 שקלים ל-310 שקלים, ו מ-195 שקלים ל-250 שקלים? למה החלטתם לחסום את האזרחים מלעשות פעולות באינטרנט?

<דוד ביטן (הליכוד):>
לא סתם הם לא הביאו את המחירים.

<היו"ר מכלוף מיקי זוהר:>
אני רוצה להבין למה. אין הגיון בזה. אני רוצה תשובה רק על האינטרנט. אני יכול לקבל תשובה על האינטרנט?

<אורי שיינין:>
תקבל תשובה על האינטרנט אבל אי אפשר לדבר רק על האינטרנט.

<היו"ר מכלוף מיקי זוהר:>
לא. ספציפית יש סיבה לכך שהעלינו את המחירים באינטרנט? למה העליתם את מחירי האינטרנט?

<אורי שיינין:>
אני מסביר. אני שוב חוזר ואומר שמדובר בתכנית רוחבית שכללה מספר רב של צעדים כמו פתיחת לשכות, הוספת למעלה ממאה תקנים, מיכון וטכנולוגיה לשיפור השירות שאפשר יהיה להגיע יותר מהר הן באינטרנט והן בשירות. זאת תכנית בה יש השקעה של עשרות מיליוני שקלים.
<דוד ביטן (הליכוד):>
אתה רוצה שהתושבים ישלמו עליה? את הפיתוח אתה תשלם. לא השירות אלא את הפיתוח.

<מיכל רוזין (מרצ):>
רוצים שאנשים יגיעו בחורף.

<אלי אלפסי:>
אין גידול בגבייה של משרד האוצר. בדקנו את זה מול האוצר.

<עירית ויסבלום:>
בסוף הטיפול שילם באינטרנט והטיפול נעשה בלשכה בעונת העומס.

<אורי שיינין:>
הבעיה היחידה שעלתה ואתה לא הצלחנו להתמודד באמצעות כל הכלים שפירטתי היא זאת שאנשים מגיעים הרבה יותר בקיץ מאשר בחודשי החורף. 

<מיכל רוזין (מרצ):>
זה הגיוני.

<רועי פולקמן (כולנו):>
תנו לו לסיים את ההסבר.

<היו"ר מכלוף מיקי זוהר:>
אני לא רוצה לקטוע אתו אבל הבנתי מה שהוא אומר מהמשפט הראשון. המשפט הראשון כבר הבהיר לנו שבעצם מה שנעשה כאן, זה ייעול השירות ושיפור על חשבון האזרחים.

<אורי שיינין:>
ממש לא. אני תיארתי מהלך עם השקעה של עשרות מיליוני שקלים, של תוספת של מאה תקנים, של פתיחת עשר לשכות. המהלך הזה יקצר את התור ב-22 דקות מתוך 97 דקות ממוצעות. המהלך הזה צפוי לקצר את התור ב-22 דקות. המהלך הזה, להסיט מהקיץ לחורף, צפוי לשפר את השירות בעוד 15 דקות. אפשר לא לאהוב אותו, אפשר לא לרצות אותו, אבל זאת המשמעות של ההצעה הזאת.

<היו"ר מכלוף מיקי זוהר:>
אין בעיה, את שיפור השירות והייעול, הבנתי אבל זה עולה יותר כסף לאזרח.

<אורי שיינין:>
זה לא עולה יותר.

<רועי פולקמן (כולנו):>
אם אתה אומר שאזרח שיבוא לפני המחירים האלה, יבזבז עוד שעה בתור, גם זמן שווה כסף ולכן האמירה אומרת שאנחנו צריכים לעשות צעד אחרי שהוסיפו תקנים ולשכות. עדיין אתגר לרווח ואת זה אני מקבל. הגיוני שיהיו פערים בין החורף לקיץ. הציע גפני למתן וזה נשמע לי הגיוני. מה שלא ברור לי כי באינטרנט המחיר צריך להיות יותר נמוך.

<היו"ר מכלוף מיקי זוהר:>
אתה יכול לומר לנו כמה פניות היו לכם עד עכשיו באינטרנט?

<עירית ויסבלום:>
אני רוצה להסביר. באינטרנט אמנים התשלום נעשה בבית, אבל עדיין הטיפול של הלשכה נעשה בחורף.

<היו"ר מכלוף מיקי זוהר:>
אתם יכולים להגיד לי כמה פניות היו לכם באינטרנט? יש שאלה חשובה. 

<דוד ביטן (הליכוד):>
באים, נותנים לכם דף ואתם מאשרים אותו כמו שהוא?

<היו"ר מכלוף מיקי זוהר:>
כמה דרכונים בשנת 2015 נעשו באמצעות האינטרנט וכמה דרכונים נעשו שלא באמצעות האינטרנט אלא באמצעות הלשכות?

<מיכל רוזין (מרצ):>
וקנין, ברבנות מתחתנים יותר בקיץ מאשר בחורף, האם גובים אגרה יותר גבוהה בקיץ מאשר בחורף?

<יצחק וקנין (ש"ס):>
שם זה יותר זול מאגרת הדרכונים.

<עירית ויסבלום:>
קצת קשה להגיד לאנשים - - -

<היו"ר מכלוף מיקי זוהר:>
אתם לא רוצים לדעת את הנתונים האלה? אלה נתונים חשובים. תן לי את הנתונים. טוב, הם לא רוצים. אני כן רוצה לדעת. אותם זה לא מעניין. דבר אלי.

<אורי שיינין:>
170 אלף הנפקות באינטרנט. 560 אלף ישירות בלשכות.

<היו"ר מכלוף מיקי זוהר:>
זאת אומרת, יש יחס גדול מאוד לטובת הלשכות. באינטרנט היו 170 אלף הנפקות ובלשכות 560 אלף הנפקות.
<רועי פולקמן (כולנו):>
זה רע מאוד. זה צריך להיות הפוך. זה מראה שני דברים: האחד, צריך לשווק את זה לציבור, ושנית, צריך שהמחיר יהיה כדאי. מה שאני לא מקבל זה את זה ששירות לאזרח הוא עמידה בתור וזה - - -

<היו"ר מכלוף מיקי זוהר:>
עם כל הייעול של העובדים, העלאת המחיר באינטרנט כפי שהעליתם אותה, היא פשוט תגמור את האינטרנט.

<אורי שיינין:>
 אני אתייחס לאינטרנט כי הבטחתי לענות גם על זה. מחיר באינטרנט בחורף הוא 190 שקלים והוא נשאר 190 שקלים. בקיץ המחיר באינטרנט אכן היה 250 שקלים והוא גילם פער של שלושים שקלים כאשר הפער הזה נשמר גם בהצעה הזאת. העלינו ל-340 שקלים והאינטרנט עלה בהתאם. לאמירה הזאת של אדוני של בואו תפחיתו את המחיר באינטרנט ואל תעלו אותו ל-310 שקלים כדי שגם בקיץ אנשים ישתמשו בו, אולי אפשר להגדיל את הפער וזה טיעון שאני יכול לקבל. אבל אם אנחנו נצמצם את הפערים בין הקיץ לחורף, משמעות ההצעה היא לא רק שלא נקבל את זה ולא נקבל הוזלה בנתב"ג. 

אדוני חבר הכנסת דוד ביטן, אם אנחנו לא נקבל את ההצעה, המשמעות תהיה שהתורים לא יתקצרו בעוד רבע שעה.

<דוד ביטן (הליכוד):>
גם כך.

<היו"ר מכלוף מיקי זוהר:>
כל עשרה שקלים בממצע כאן, זה סיפור של שבעה מיליון שקלים.

<דוד ביטן (הליכוד):>
הם יכולים לעשות מה שהם רוצים. אני אומר לך את האמת. עלי זה לא מקובל. לא מקובל עלי שאתם מעמיסים גם את הפיתוח וגם את הכול.

<אורי שיינין:>
לא מעמיס. זה לא מממן שום דבר.

<דוד ביטן (הליכוד):>
אתם אמרתם את זה. לא סתם לא הבאתם את המחירים הקיימים.

<רועי פולקמן (כולנו):>
בואו נעשה סדר בין שני דברים. האחד, דרכונים הם לא תמיכה בעוני. אפשר לגבות אגרה מסוימת עבור הדרכון. שנית, צריך למצוא את האיזון. זה לא שחור ולבן. באינטרנט צריך להוריד את המחיר כי הקפצת המחיר שם היא לא הגיונית.

<היו"ר מכלוף מיקי זוהר:>
חברי הוועדה, אני רוצה שתבינו עוד דבר אחד. אנחנו צריכים גם לנהוג באחריות. המשמעות הפיסקלית של הדבר הזה, בהתאם לכמות ההנפקות, היא 700 אלף הנפקות בשנה. כל עשרה שקלים שאנחנו ננסה להוריד בממוצע, אלה שבעה מיליון שקלים. הוא מעלה טענה שאנחנו צריכים להתחשב בה והיא אומרת שכל מיליון שקלים שאנחנו נוריד בסך ההנפקות, זה מיליון שקלים פחות לשירות לאזרח. זאת אומרת, הם מתכוונים לתת את השירות היעיל יותר לאזרח באמצעות ההכנסות האלה. זאת אומרת, אם אנחנו נפחית להם עשרה שקלים, עשרים שקלים, שזה שבעה מיליון שקלים או 14 מיליון שקלים, זה פחות הוצאה מבחינתם על שירות לאזרח. זה פחות תקנים, אלה פחות אנשים עומדים ומשרתים את הציבור.

אנחנו צריכים לקבל כאן החלטה אחראית. עם כל הרצון להיטיב עם האזרח, אנחנו צריכים לקבל כאן החלטה אחראית בכמה אנחנו מורידים ואיך כי זה בסוף יפגע בשירות. את זה צריך לקחת בחשבון.

<דוד ביטן (הליכוד):>
שירות זאת מילת קסם.

<מיכל רוזין (מרצ):>
כן. כל דבר. מייבשים שירות ואז אומרים שצריך להפריט אות.

<היו"ר מכלוף מיקי זוהר:>
יש המון טענות. אני ביליתי הרבה בלשכות האלה, אין סוף טענות של אזרחים על תורים בלתי נסבלים.

<דוד ביטן (הליכוד):>
עכשיו אתה רוצה שישלמו עוד שלושים אחוזים רק בגלל - - -

<היו"ר מכלוף מיקי זוהר:>
לא. אלה לא שלושים אחוזים.

<דוד ביטן (הליכוד):>
שלושים אחוזים.

<היו"ר מכלוף מיקי זוהר:>
10-20 אחוזים תוספת.

<דוד ביטן (הליכוד):>
אני לא מסכים לשום תוספת. אני אגיד לך דבר אחד. כשהתחלתי לעבוד כעורך דין, רשם החברות היה לוקח מאתיים שקלים לרישום חברה והיה לוקח לו חודש וחצי. באו אליו עורכי הדין ואמרו שייגבו 2,200 שקלים אבל באותו יום תקבלו את תעודת הרישום. זאת אומרת, הבירוקרטיה מנציחה את עצמה. אתם רוצים שלא תהיה בירוקרטיה? שלמו על כל ההוצאות שיש כאילו כל שירות שנותנים לאזרח, צריך לשלם עליו. על מה לוקחים מיסים מאנשים? רק למשרד הביטחון ולמשרד החינוך? 
 המדינה מחויבת לתת שירות לאנשים ולעשות זאת באופן הכי מהיר שאפשר. אתם לא עושים טובה. משרד הפנים לא עושה טובה שהוא דואג שלא יהיה תור אלא זה התפקיד שלו ואתם רוצים על זה לקחת כסף מהאנשים. תעשו את הרפורמה הזאת בלי להעלות את המחיר ב-25 אחוזים.

<היו"ר מכלוף מיקי זוהר:>
ברשותך, שאלה נוספת. כמה הנפקות בחורף וכמה הנפקות בקיץ?

<דוד ביטן (הליכוד):>
זה התפקיד שלהם. אני צריך לשלם על זה? שייתנו את זה לאדם פרטי שיוציא דרכון.

<אורי שיינין:>
538 אלף בקיץ, 196 אלף בחורף. לגבי האינטרנט, זאת טענה אחרת. זאת טענה שיש בה טענה פיסקלית ואני מסכים. לגבי הפיזור בין הקיץ לחורף, אפשר להגיע לאיזון פיסקלי. כל המטרה היא לשפר את השירות לאזרח. אני משתוקק לכך שהאזרחים ינצלו את המצב.

<קריאה:>
הזמן שפקיד מבזבז. הוא לא צריך לפגוש את האזרח.

<דוד ביטן (הליכוד):>
זאת העבודה שלהם.

<מיקי לוי (יש עתיד):>
אם לא מאשרים, האזרחים ממשיכים לשלם את הסכומים הגבוהים.

<היו"ר מכלוף מיקי זוהר:>
כמה הנפקות יש בנתב"ג?

<אורי שיינין:>
עשרים אלף. קצב של 22 אלף בשנת 2015.

<ישראל אייכלר (יהדות התורה):>
מתי הורדתם את המחיר בנתב"ג?

<אורי שיינין:>
עוד לא הורדנו.

<ישראל אייכלר (יהדות התורה):>
אם אתם גובים 310 שקלים בקיץ ו-250 שקלים בחורף, זה מתאזן?

<אורי שיינין:>
שוב אני אומר, אפשר להגיע לאיזון פיסקלי. יש החלטת ממשלה שמבוססת על עיקרון אחד והוא ליישר את הביקושים. קרי, בחודשי החורף ובחודשי הקיץ יהיו אותם ביקושים. לכן עושים כמה מהלכים ובין היתר שולחים סמסים לאנשים. בלי ההצעה הזאת אנחנו לא יכולים להגיע לאיזון פיסקלי. 

<רועי פולקמן (כולנו):>
עדיין יש פער של שישים שקלים בין הקיץ לחורף.

אני בניתי על זה שעם הזמן רוב השירותים, אפילו העברתי הצעת חוק על הטפסים הדיגיטליים כדי שאנשים לא יגיעו ללשכות ואני דיברתי על דרכונים כאשר אתה שולח בדואר ומקבל בחזרה. מה מסתבר? שאנחנו עומדים על סף תקופה, בגלל הביומטרי, שבכלל אי אפשר יהיה לשלוח לך דרכון, אתה לא תוכל לעשות אותו באינטרנט. כלומר, בכל מקרה מה שהולך לקרות, המצב עוד הולך להחמיר והרבה. כלומר, אם היום אנשים לאט לאט מבינים. אני בחיים לא אעמוד בתור לדרכון אלא אני אמלא באינטרנט, אשלח את הדרכון בדואר, אקבל אותו אחרי חודש ובא לציון גואל. מה הולך לקרות? כולם יעמדו בתור ויהיו תורים של שעות על גבי שעות.
<היו"ר מכלוף מיקי זוהר:>
הם חייבים להתייעל. הם חייבים להביא עוד אנשים.

<רועי פולקמן (כולנו):>
המצב הולך להיות על הפנים.

<אלי אלפסי:>
לכן רוצים להקל את העומסים בקיץ.

<רועי פולקמן (כולנו):>
זה לא יקל בשום דבר.

<אלי אלפסי:>
המטרה היא לא להעניש את האזרח אלא הפוך, לגרום לו לקבל יותר.

<רועי פולקמן (כולנו):>
צריך לקבל תכנית הרבה יותר מקיפה שצופה פני עתיד לביומטרי, לקבל את המספרים שהולכים להיות שם.

<היו"ר מכלוף מיקי זוהר:>
אני מקבל את העמדה של החברים. בסופו של דבר אני חושב שאם אנחנו חברי הוועדה לא נדע מה תהליך הייעול לקראתו אתם הולכים מבחינת השירות, כמה עובדים יהיו בכל הלשכות, כמה היו וכמה אתם הולכים לקלוט - - -

<רועי פולקמן (כולנו):>
כמה הנפקות צפויות בביומטרי.

<היו"ר מכלוף מיקי זוהר:>
כמה הנפקות צפויות. איך אתם יכולים להבטיח את זמני התורים. קשה מאוד לאשר דבר כזה.

<אורי שיינין:>
אני אגיד כמה מלים ואני אנסה להיות מאוד ממוקד.

<דוד ביטן (הליכוד):>
עזוב, אתה צריך לדעת מה ההוצאות. לא הביאו לך נתון אחד. 

<ישראל אייכלר (יהדות התורה):>
יש לכם מושג כמה עובדים אתם תוסיפו?

<מיקי לוי (יש עתיד):>
חיברתי את כל המספרים ויוצא שהעלות הכוללת של כל השירותים היא 25 שקלים יותר.

<היו"ר מכלוף מיקי זוהר:>
העלות הכוללת.

<מיקי לוי (יש עתיד):>
כן.

<היו"ר מכלוף מיקי זוהר:>
אם הם הוסיפו 25 שקלים, אתה יודע מה המשמעות הפיסקלית?

<מיקי לוי (יש עתיד):>
לא, אתה לא מבין. חיברתי את השירותים לפי המחירים הקודמים, חיברתי את השירותים לפי ההצעה ולפי ההצעה יש 25 שקלים יותר.

<היו"ר מכלוף מיקי זוהר:>
זה אומר עבורם הכנסה נוספת של עשרים מיליון שקלים. מה אתם הולכים לעשות בכסף הזה? הרי אתם אומרים שהמצב הולך להידרדר ולכן לשם מה נאשר את זה?

<קריאה:>
יש עוד תוספת בהתאם למחירים החדשים של עשרים מיליון שקלים בהכנסות.

<אורי שיינין:>
ההצעה הזאת היא מאוזנת פיסקלית. אם מישהו רוצה, יש לי כאן את הקובץ.

<היו"ר מכלוף מיקי זוהר:>
איך היא מאוזנת פיסקלית? העלית את המחירים. איך היא מאוזנת פיסקלית?

<אורי שיינין:>
למה היא מאוזנת פיסקלית? ההצעה הזאת, המשמעות שלה - - -

<היו"ר מכלוף מיקי זוהר:>
לפני שאתה אומר, אני לא רוצה שתגיד משהו שאחר כך תתחרט עליו. אם האגרה הקיימת היא 280 שקלים והעלית בשישים שקלים בקיץ, נכון? שישים שקלים הבדל, נכון? לפי 600 אלף הנפקות בשנה, העלית את ההכנסה שלך ב-24 מיליון שקלים. עד כאן אני צודק?
<אורי שיינין:>
כן.

<היו"ר מכלוף מיקי זוהר:>
אם הורדת שישים שקלים מהחורף, הקטנת את ההכנסה שלך ב-12 מיליון שקלים כי יש רק מאתיים אלף הנפקות. זה אומר שאתה כבר בפלוס של 12 מיליון שקלים. העלית ב-24 והפחתת 12 מיליון. זה אומר שאתה בפלוס של 12 מיליון שקלים. עד כאן לא טעיתי?

<אורי שיינין:>
כן.

<היו"ר מכלוף מיקי זוהר:>
אני למדתי ליבה. אני לא כמו גפני. בנושא האינטרנט, מ-195 אתה מעלה ל-310 שקלים. 

<אורי שיינין:>
תן לי לענות לך.

<אלי לוי:>
לא משלמים 190 שקלים באינטרנט. בקיץ משלמים 250 שקלים.

<מיקי לוי (יש עתיד):>
היום?

<דוד ביטן (הליכוד):>
איפה זה כתוב?

<היו"ר מכלוף מיקי זוהר:>
העלית בשישים שקלים. בקיץ העלית בשישים שקלים.

<דוד ביטן (הליכוד):>
זה לא נכון. לי יש נתון אחר.

<היו"ר מכלוף מיקי זוהר:>
סליחה, אני חוזר בי העלית בשישים שקלים. יש מאתיים אלף הנפקות באינטרנט וזה אומר שמאתיים אלף הנפקות ועלייה של שישים שקלים, זה עוד 12 מיליון שקלים. זה אומר שאתם בפלוס 24 מיליון שקלים. באתם לקראתנו ב-400 שקלים בהנפקות בנתב"ג, שזה שווה שמונה מיליון שקלים כי 400 כפול 22 אלף זה שמונה מיליון שקלים. זה אומר שבסך הכול אתם גובים כאן עוד 12 מיליון שקלים.

<לוי (יש עתיד):>
אמרתי לך, יש הבדל בסך כל השירותים.

<היו"ר מכלוף מיקי זוהר:>
כמה עובדים אתם קולטים ב-12 מיליון שקלים? הם הרוויחו 12 מיליון שקלים. 

<אורי שיינין:>
אבל בנתב"ג הורדנו שמונה מיליון. אני אענה בצורה מסודרת. קודם כל, התחשיב שאנחנו עשינו, אנחנו עשינו תחשיב אחד וגורמי המקצוע של הוועדה עשו תחשיב מקביל. ההפרשים בינינו לבינם מסתכמים בשני מיליון שקלים. אפשר לא לסמוך על התחשיבים שלנו, אבל גם אנשי הוועדה עשו את התחשיב והגיעו לאותה מסקנה.

<ישראל אייכלר (יהדות התורה):>
מה אמרו אנשי הוועדה?

<אורי שיינין:>
אני אומר. ההשפעות של השינוי בין הקיץ לחורף מתבססות על זה שהמטרה תושג, קרי, יוסטו ביקושים מהקיץ לחורף. לכן, אם מישהו מנפיק דרכון ב-280 שקלים ומחר ינפיק דרכון ב-190, ב-170 שקלים, אז בפועל יש אובדן הכנסות ולכן התחשיב קצת יותר מורכב. בפועל ההבדל בין הקיץ לחורף מגדיל את הכנסות המדינה במשהו כמו שלושה-ארבעה מיליון שקלים. לעומת זאת, נתב"ג מפחית במשהו כמו שבעה-שמונה מיליון שקלים. כל המהלך הזה מפסיד לקופת המדינה שלושה מיליון שקלים.

<מיקי לוי (יש עתיד):>
כמה אנשים מחדשים דרך נתב"ג במשך השנה?

<אורי שיינין:>
22 אלף בשנת 2015. עשרים אלף 

<היו"ר מכלוף מיקי זוהר:>
אני רוצה להבין איזה תהליכים אתם הולכים לעשות.

<מיקי לוי (יש עתיד):>
הם מפסידים כסף על השירות בנתב"ג בהנחה החדשה והם מחילים אותה על אלה שרוצים להיות בסדר.

<אורי שיינין:>
הרעיון הוא הסטת ביקושים. 

<היו"ר מכלוף מיקי זוהר:>
מה אתם מתכננים לעשות מבחינת ייעול וכמה זה עולה לכם?

<אורי שיינין:>
אני פותח את ההסכמות בינינו לבין רשות האוכלוסין. הסיכום כולל תוספת של כמאה תקנים לרשות האוכלוסין.
<היו"ר מכלוף מיקי זוהר:>
כמה עולים מאה תקנים?

<אורי שיינין:>
 לשם הבנה, זה להגדיל את כוח האדם שמטפל בנושא הזה בלשכות ביותר משלושים אחוזים.

<היו"ר מכלוף מיקי זוהר:>
כמה עולה לכם הוספת התקנים?

<אלי לוי:>
שלושים מיליון.

<מיקי לוי (יש עתיד):>
זה מאה אלף שקלים ברוטו.

<אורי שיינין:>
שלושים מיליון שקלים בבסיס. 

<דוד ביטן (הליכוד):>
הוספת תקנים היא רק לזה?

<אורי שיינין:>
כן. הוספת תקנים להוצאת דרכונים ותעודות זהות.

<דוד ביטן (הליכוד):>
אתה מביא אותם לסניף ומנהל הסניף יכול לשים אותם איפה שהוא רוצה.

<אורי שיינין:>
לא. 

<היו"ר מכלוף מיקי זוהר:>
אין חולק על כך שחייבים לטפל בשירות בלשכות שם המצב זוועה. יש שם תורים בלתי נגמרים. אתה הולך ללשכת האוכלוסין, אתה בא ב-8 בבוקר, אתה לא יוצא לפני 12 בצהרים. 

<ישראל אייכלר (יהדות התורה):>
מינימום ארבע שעות.

<היו"ר מכלוף מיקי זוהר:>
זה בלתי אפשרי. חד משמעית צריך לשפר את זה.

<ישראל אייכלר (יהדות התורה):>
יש 400 מיליארד שקלים בתקציב.

<היו"ר מכלוף מיקי זוהר:>
תכף אני אעלה רעיון.

<אורי שיינין:>
פתיחת לשכות חדשות, מאה תקנים, עלות של שלושים מיליון שקלים וזה גם מאה תקני כוח אדם. אתם מכירים אותנו ויודעים שאנחנו לא אוהבים לתת תקנים. יש כאן מאה תקנים וזאת תוספת גרנדיוזית. אין עוד משרד שקיבל משהו דומה לזה. עשר לשכות. מערכות טכנולוגיות שבין היתר זאת מכונה לדיוור כך שכל התהליך של יצירת תעודות זהות ודרכונים יהיה הרבה יותר מהיר ויתקצר משמעותית ויישלח בדואר אוטומטית. הרחבת שימוש במערכות של זימון תורים. היום אתה מגיע ללשכה ואתה מחכה. אתה לא יודע מתי התור שלך מגיע ואלה הם דברים בסיסיים בקופת חולים אבל אין את זה היום בלשכות רשות האוכלוסין. שיפור אתר האינטרנט. הוספת עוד עמדות שירות עצמי. עוד מכונה לייצור דרכונים שתעבוד בהספק הרבה יותר גדול. עוד נושאים של פרסום כדי שאנשים יגיעו בחורף ולא בקיץ, בהמשך לתיקון הזה. והתיקון הזה שנועד לספק מענה לזה שיש ביקוש עודף בקיץ על פני החורף.

<היו"ר מכלוף מיקי זוהר:>
הבנתי. חברים, בואו ננסה להתקדם. אני רוצה להציע רעיונות.

<מיקי לוי (יש עתיד):>
לי יש רעיון ואני רוצה להתייעץ אתכם. אני מבקש את תשומת לבכם. תראו, אני אתכם בנושא של הסטת ביקושים והסטת מרכזי כובד לפריסה, להרגיל את הציבור. זה שאנחנו הולכים להוריד בנתב"ג, זה אומר שאנחנו נעודד אותם לבוא לנתב"ג כי אתה מוזיל את המחיר שם. בתפיסת העולם שלי, אם תגישו לנו דרך פעולה אפשרית, ואני לא יודע אם הם יסכימו וזה עניין של הצבעה, ותגידו לנו בכמה אתם יכולים להוזיל כי אתם תמשיכו להרוויח את ההפרש בנתב"ג – ואני הולך פיסקלי לחלוטין – להוזיל את שאר השירותים שאתם המלצתם על פי החלוקה שאתם רציתם, חודש ימינה וחודש שמאלה, אבל בעיקר להוזיל את האינטרנט כדי לעודד את האנשים. אני אומר לכם שמי שחטא ובא לנתב"ג, ובדרך כלל אלה האנשים שיש להם כסף, אני לא מרחם עליו .

<ישראל אייכלר (יהדות התורה):>
זה לא נכון. אלה שיש להם כסף מאורגנים ומסודרים. רק השלימזלים שאין להם כסף, הם באים לנתב"ג כי שכחו את הדרכונים שלהם.

<היו"ר מכלוף מיקי זוהר:>
אני רוצה לנסות לחשוב יחד אתכם על מצב בו אנחנו גם לא מקשים על האזרחים ומנגד גם דואגים לשיפור השירות. אני אומר, אולי את נושא הדרכון בנתב"ג, היום הסכום עומד על 1,20 שקלים, בוא נגיד שנקבע אותו על 800 שקלים במקום ה-700 שקלים שאתם מבקשים לקבוע. זאת אומרת, המחיר יהיה 800 שקלים וזה ייתן לנו עוד אוויר לנשימה של שני מיליון שקלים ביחס לכמות החידושים שמתבצעים היום בנתב"ג.

<מיקי לוי (יש עתיד):>
אני הייתי הולך אפילו על 900 שקלים.

<ישראל אייכלר (יהדות התורה):>
לא. זה סתם שוד.

<היו"ר מכלוף מיקי זוהר:>
אני מדבר על 800 שקלים. אני אומר שנלך על הנושא של נתב"ג ובמקום 1,120 שקלים הסכום יהיה 800 שקלים. את הדרכונים בקיץ, למשך שישה חודשי הקיץ, שמחירם היום 280 שקלים, נעלה ל-300 שקלים. בחורף המחיר היום עומד על 280 שקלים, נשאיר את הסכום כמו שזה עכשיו ללא שינוי. עדיין בקיץ זה יהיה יותר יקר. 300 שקלים בקיץ ו-280 שקלים בחורף. באינטרנט נשאיר את המחיר הקיים. מה שהיה היום באינטרנט, לא נשנה את המחיר. לא נעלה אותו ולא נוריד אותו.
<מיקי לוי (יש עתיד):>
ההצעה היא פשוטה. פיסקלית, קחו מאה שקלים, תוסיפו מאה שקלים לנתב"ג ותביאו דרך פעולה אפשרית להוזלה לשאר השירותים שניתנים. 

(היו"ר משה גפני)

<אורי שיינין:>
אני יכול להציע הצעה קטנה. ההצעה שלך לא מאוזנת פיסקלית.

<רועי פולקמן (כולנו):>
מתי אנחנו עומדים להיכנס בעידן הביומטרי בדרכונים? תוך כמה זמן?

<אורי שיינין:>
במרץ הממשלה תצטרך להחליט.

<היו"ר משה גפני:>
לא, עזוב את זה. 

<רועי פולקמן (כולנו):>
אני אסביר את הנקודה. אנחנו היינו בחשיבה שהולך וגדל, כמו בכל שירות היום, השימוש באינטרנט ואז אין עומס על הלשכות. נאמר כאן קודם שאם עוברים לביומטרי במהלך השנה הבאה, אפשר רק בלשכות. הולכת להיות קטסטרופה. לכאורה לשם כך נתנו עוד מאה תקנים. זה לא כדי לשפר את השירות אלא כי ברגע שכל אזרח יצטרך להגיע גם בחידוש וגם בהוצאה ובכל דבר ללשכה, יצטרך להגיע פיזית ללשכת מרשם האוכלוסין כדי להוציא דרכון, מה שהיום לא קורה, יהיו תורים עצומים. היום הרבה אנשים לא מגיעים פיזית ללשכה כי אפשר לעשות זאת בדואר ובאינטרנט. מה שהולך לקרות זאת קטסטרופה.

אני חושב שכדי להתקדם עם הצעה כזאת, צריך לקבל צפי שיאמר לנו מה הולך לקרות בשנה הקרובה. שיביאו תכנית עבודה שמראה לנו.

<היו"ר משה גפני:>
בינתיים נשאר המחיר הגבוה.

<רועי פולקמן (כולנו):>
עכשיו חורף ואין לחץ. עד הקיץ אפשר יהיה לתקן את זה.

<היו"ר משה גפני:>
עד שיהיה שר פנים.

<דוד ביטן (הליכוד):>
למה אנחנו צריכים לעזור לאלה שלא היו בסדר?

<היו"ר משה גפני:>
בן אדם רוצה לנסוע והוא לא מחכה לחורף כדי להוציא דרכון. 

<רועי פולקמן (כולנו):>
תהיה קטסטרופה בלשכות.

<היו"ר משה גפני:>
אומר חבר הכנסת רועי פולקמן, ואני שואל את משרד הפנים, אתם נערכים לעניין הזה של התעודה הביומטרית?

<רועי פולקמן (כולנו):>
יהיה עומס אדיר.

<היו"ר משה גפני:>
אתם נערכים לזה? מה שאתם מביאים עכשיו, את התקנות, אתם נערכים לזה?

<ישראל אייכלר (יהדות התורה):>
אדוני היושב ראש, קיבלנו תלונות בוועדה לפניות הציבור שבאותו סניף באשדוד למשל, מי שרוצה דרכון ביומטרי, יש לו מסלול ירוק, ומי שרוצה דרכון רגיל, מחכה שעות. 

<היו"ר משה גפני:>
לא את זה שאלתי. האם מה שאתם מביאים עכשיו, את תקנות הדרכונים, מישהו מכם לקח בחשבון את הנושא של העידן הביומטרי?

<אלי לוי:>
בוודאי. זה נלקח בחשבון.

<היו"ר משה גפני:>
זה מה שאומר רועי פולקמן. 

<רועי פולקמן (כולנו):>
מה הגידול הצפוי בהגעה ללשכות ב-2016?

<היו"ר משה גפני:>
תגיד איך אתם לוקחים את זה בחשבון ואיך זה בא לידי ביטוי בתקנות האלה.

<אלי לוי:>
מבחינת מספר הדרכונים שנופקו בסך הכול בעידן הביומטרי, זה יהיה זהה. ההנחה שלנו שניפוק הדרכונים בעידן הביומטרי יהיה זהה לניפוק הדרכונים כיום. כלומר, לא ישתנה משמעותית. אולי יהיה גידול קטן באוכלוסייה אבל אותו סדר גודל של אנשים שצריך דרכון היום, יצטרכו גם בעוד שנה. 

<ישראל אייכלר (יהדות התורה):>
הם יעשו את זה דרך האינטרנט?

<רועי פולקמן (כולנו):>
ההגעה ללשכות תגדל. 

<אלי לוי:>
היא תגדל מזערית ואני אסביר לך למה. היום יש מקרים שגם עם דרכון רגיל חייבים להגיע ללשכה. למשל, קטינים.

<רועי פולקמן (כולנו):>
כמה היום לא מגיעים ללשכה?

<אלי לוי:>
פוטנציאלית זה רק מי שמחדש דרכון. זאת רבע מהכמות אבל לא כולם מגיעים.

<רועי פולקמן (כולנו):>
כמה זה במספרים?

<אלי לוי:>
אין לי מספרים.

<רועי פולקמן (כולנו):>
מאה אלף חידושים? 

<היו"ר משה גפני:>
אבל רועי, למה אתה מתעקש על זה? הוא אומר שזה שינוי מזערי.

<רועי פולקמן (כולנו):>
מאתיים אלף לא מגיעים היום ללשכות?

<אלי לוי:>
לא. פוטנציאלית הם יכולים לא להגיע, אבל זה לא אומר שהם לא מגיעים. כלומר, אין לי נתון כרגע לומר לך במדויק כמה שולחים בדואר. צריך לבדוק את זה ולראות את הנתון הזה.

<היו"ר משה גפני:>
את התקנות האלה עשיתם תוך לקיחה בחשבון את עידן הביומטרי.

<אלי לוי:>
בוודאי.

<היו"ר משה גפני:>
אני שואל האם אפשר להגיע להסכמות שהגידול יהיה מזערי ושההקטנה תהיה פחות. היום דרכונים הם דבר מאוד שימושי.

<אורי שיינין:>
 כשלא היית, הסברנו את הרציונל למה הצעד הזה נוצר. יש מהלך כללי ברשות האוכלוסין גם כחלק מהיערכות לתקופת הביומטרי ככל שהיא תהיה של בעצם שיפור השירות. ניתנו מאה תקנים, הולכות להיפתח עשר לשכות, טכנולוגיה ומיכון בהשקעה של עשרות מיליוני שקלים, פרסום ועוד דברים מהסוג הזה. אחת הבעיות אתן כל הדברים האלה לא מתמודדים היא זאת שיש ביקוש יתר בקיץ וביקוש חסר בחורף. אז או שתחזיק עוד מאתיים עובדים כדי שיהיו לך בקיץ ותהיה לך רמת שירות סבירה ואז בחורף יהיו לך 300 מובטלים, או שתנסה לייצר תמריצים לכך שאנשים יגיעו בקיץ ובחורף על פני חודשי השנה באופן שווה פחות או יותר. זאת מטרת התקנות.

אם אנחנו עכשיו ניקח את התקנות האלה ונעשה קווצ' ונקרב בין הקיץ לחורף, בפועל במקום לקצר את התור בעוד 15 דקות, אנחנו לא נקצר אותו ב-15 דקות.

<היו"ר משה גפני:>
הבנתי. לא נשב כאן כל הלילה.

<אורי שיינין:>
אבל יש לי הצעה אחת כדי להתמודד עם השאלה וזה בעקבות דברים שאמרו כאן חברי הכנסת.

<היו"ר משה גפני:>
לפי מה שאתה אומר, אפשר רק להפחית בחורף ולהשאיר את המחיר בקיץ כמו שהוא.

<אורי שיינין:>
אפשר אבל אז אתה לא מאוזן פיסקלית.

<היו"ר משה גפני:>
אז תגיד כסף. 

<אורי שיינין:>
גם. 

<מכלוף מיקי זוהר (הליכוד):>
גפני, צריך להתייחס ברצינות. כל עשרה שקלים שאתה משנה למטה או למעלה, זה שבעה מיליון שקלים.

<היו"ר משה גפני:>
אני יודע.

<מכלוף מיקי זוהר (הליכוד):>
אפילו יותר. שמונה מיליון שקלים. יש 800 אלף דרכונים שנעשים בשנה. עשרה שקלים יותר, שמונה מיליון שקלים. 

<היו"ר משה גפני:>
הבנתי. מה אתה מציע?

<אורי שיינין:>
אני מציע הצעה אחרת. הטענה היא שבקיץ אנחנו מעלים לכל האנשים, ירצו או לא ירצו, ל-340 שקלים. אני מציע שבמקום זה, משהו שעוד איכשהו אנחנו יכולים גם לספוג פיסקלית וזה בקצה, לקבוע שההעלאה בקיץ באינטרנט, המחיר עדיין יעמוד על 280 שקלים. קרי, מי שמחר בבוקר ירצה עדיין להישאר בקיץ, יוכל לקבל את אותו מחיר כמו בעבר אבל הוא יצטרך לעשות את זה באינטרנט.

<היו"ר משה גפני:>
אבל מה קורה עם מי שבא ללשכה?

<אורי שיינין:>
מי שבא ללשכה, בסדר, אנחנו לא פותרים את הכול. יש לנו כאן מטרה.

<היו"ר משה גפני:>
יש הרבה שלא עושים את זה באינטרנט אלא הם באים ללשכה.

<אורי שיינין:>
בסדר, אבל אנחנו עדיין מאפשרים להם לבוא בחורף ואנחנו נודיע להם על זה מראש. 

<היו"ר משה גפני:>
יש הרבה שהולכים ללשכה. בן אדם רוצה לראות מה הוא מקבל ומה הוא נותן.

<אורי שיינין:>
אנחנו מודיעים לו בחורף שיבוא בחורף כי המחיר הוא הרבה יותר זול. 

<היו"ר משה גפני:>
אנחנו מדינה במזרח התיכון וזה נוהג האנשים, לבוא למשרדים.

<רועי פולקמן (כולנו):>
אבל העידנים משתנים.

<היו"ר משה גפני:>
אי אפשר לאשר את המחיר הגבוה של הקיץ. אתם צריכים לרדת.

<דוד ביטן (הליכוד):>
גם האינטרנט כאן קפץ חזק מאוד. 

<היו"ר משה גפני:>
לגבי האינטרנט הוא אומר שהוא מוכן להשאיר.

<אורי שיינין:>
להשאיר על 280 שקלים.

<דוד ביטן (הליכוד):>
אבל זה לא רק זה אלא יש לך עוד הרבה סעיפי משנה.

<אורי שיינין:>
איזה?

<דוד ביטן (הליכוד):>
למשל, אגרה לדרכון עם מספר עמודים כפול. בחורף המחיר הוא 305 שקלים ובאינטרנט העליתם את זה ל-365 שקלים. 395 שקלים העליתם ל-485 שקלים. את האגרה העליתם ל-515 שקלים. אני לא יודע מה להגיד לכם. אתם הורדתם את העסק הזה בנתב"ג ונעשתה כאן עבודה יפה לגבי החורף כדי שכוח האדם שלכם שאתם מביאים לא יהיה בחינם אבל מכאן ועד להקפיץ באחוזים גדולים מאוד את המחירים בקיץ ובאינטרנט, יש הבדל. 

<אורי שיינין:>
עדיין אנחנו משאירים את האופציה להשאיר את אותו מחיר. זה מה שאני מציע.

<דוד ביטן (הליכוד):>
אני אגיד לך את האמת, אני בעד רפורמה מסוג אחר. אם פג תוקף של אדם למשל בפברואר והוא לא בא לחדש אותו אלא הוא בא לחדש אותו באוקטובר, הוא ישלם קנס על כל חודש שהוא איחר. אם זה תוקף הדרכון פג בקיץ, אין שום סיבה שהוא ישלם קנס כאשר הוא בא לחדש בקיץ. 

<אורי שיינין:>
אבל אם הודעתי לו?

<דוד ביטן (הליכוד):>
כל אחד משאיר את החידוש לשנייה האחרונה. הוא לא מחדש אותו מראש. על כל חודש איחור, אני נותן קנס. זאת תקנה הכי טובה בשבילי.

<עירית ויסבלום:>
אז כל אדם יגיד שאם הוא לא נוסע בחורף, למה אתה מחייב אותו לחדש את הדרכון?

<דוד ביטן (הליכוד):>
לא, זה לא שייך. חידוש הדרכון, אם הוא תוקפו פג בפברואר, הוא צריך לבוא בפברואר-מרץ.

<עירית ויסבלום:>
אני לא יכולה לתת קנס. אני לא יכולה להכריח בן אדם לחדש דרכון.

<דוד ביטן (הליכוד):>
אבל אם הוא מאחר, הוא ישלם קנס על זה. כך אפשר לווסת את האנשים. יותר טוב לחייב אותו בהוצאה מאוד גדולה? רק חצי שנה. לא לחייב אותו למאה שנים. עד חצי שנה.

<עירית ויסבלום:>
באותה מידה אפשר לעודד את מי שפג תוקף דרכונו בקיץ, שיגיע בחורף. זה לא בהלימה. אם אני מענישה את מי שתוקף דרכונו פג בחורף - - -

<דוד ביטן (הליכוד):>
לא. כאן אני מעניש את כולם. כל מי שלא בא תוך חודש, קנס עד חצי שנה. מעבר לחצי שנה, אין קנס. אם הוא לא רוצה דרכון, שלא ייקח, אבל חצי שנה, עדיף, ואז הוא יבוא מהר לחדש את הדרכון. אני בכלל לא חושב, עם כל הכבוד למשרד הפנים ולמשרדי ממשלה, שהתושבים צריכים לספק תשלום על כל שינוי שאתם עושים בכוח אדם. מה זה הדבר הזה? אתם כמשרד ממשלתי חייבים לתת שירות, אתם חייבים שהשירות יהיה מהיר, טוב ומצוין לתושבים שעל זה לא צריכים לשלם כסף כל הזמן.

<אורי שיינין:>
יש אפשרות אחרת לממן עוד מאתיים תקנים. יש אפשרות כזאת אבל אנחנו פחות מעדיפים אותה. אנחנו מעדיפים לבוא ולומר שאנחנו נשנה את מערכת התמריצים ונאפשר לאנשים לשלם פחות ולקבל בזמן יותר קצר. אם רוצים, אפשר להגדיל הכנסות ממסים בשישים מיליון שקלים.

<רועי פולקמן (כולנו):>
יש כאן מטרה התנהגותית שהיא הגיונית. לי ברור שלא הביאו בחשבון את השינוי לגבי הביומטרי. עובדה שאתם לא יודעים כמה אנשים חדשים ה\יגיעו ללשכות ב-2016 ו-2017. אתם לא יודעים כי אתה לא יודע כמה היום לא מגיעים. אין לך את הנתון הזה. אם זה עוד מאה אלף אנשים? יכול להיות שכל המספר מאה לא רלוונטי. 

מכיוון שאנחנו לא יודעים כמה היום לא מגיעים ללשכות, אין לכם את הנתון, ומחר, בשנת 2016 ואולי ב-2017 הם יהיו חייבים להגיע, יכול להיות שמחרתיים מצטרפים עוד מאה אלף אנשים – בערך, אני סתם מעריך – שלא חישבתם והם יגיעו ללשכות. 

<אורי שיינין:>
אז הבעיה רק תוחרף. 

<רועי פולקמן (כולנו):>
בוודאי, אבל אז אולי לא צריך מאה תקנים אלא אולי צריך 150 תקנים?

<אורי שיינין:>
יכול להיות.

<רועי פולקמן (כולנו):>
אבל אם אתם כבר באים עם רפורמה שמטרתה שיפור השירות ומחר כל מנגנון ההנפקה הולך להשתנות, תכינו אותו.

<אורי שיינין:>
אני אגיד את זה בצורה הכי פשוטה. אני לא חושב שיש משרד ממשלתי אחד שלא היה מוכן להתחלף אתם בתוספת התקנים. אין עוד משרד ממשלתי שקיבל תוספת כל כך משמעותית של תקנים.

<רועי פולקמן (כולנו):>
אני לא חושב שצריך להוסיף להם תקנים. אני רק אומר שיש כאן משהו שהוא לא צופה פני עתיד בשירות. ואז, מה יקרה? גם נאשר כאן הגדלות והורדות במחיר ונגלה בעוד שנה שהשירות על הפנים. למה הוא על הפנים? כי פתאום יגיעו עוד מאה אלף אנשים ללשכות והלשכות יקרסו. אז ישבנו כאן, ניהלנו דיון של שעתיים על שיפור השירות והשירות לא יהיה יותר טוב אלא הוא יהיה הרבה יותר גרוע. אני מרגיש שבאתם לכאן לא מוכנים.

<אורי שיינין:>
אני אגיד לגבי הביומטרי. לגבי הביומטרי תצטרך להתקבל החלטה בכנסת ומה שהכנסת תקבע במרץ, זה מה שיהיה. בכל אופן, ההיערכות שנעשית במשרד הפנים לגבי הסוגיה הזאת, היא היערכות שברור לכולם שהתהליך יהיה הדרגתי. זה לא שב-28 בפברואר אפשר יהיה להדפיס ביומטרי וב-1 במרץ זה יסתיים וכל האזרחים יצטרכו להגיע תוך חודש להחליף את הדרכון.

<רועי פולקמן (כולנו):>
מאותו רגע כל חידוש דרכון יצטרך להיות כזה.

<אורי שיינין:>
כנראה יהיה תהליך הדרגתי. אנחנו עדיין לא יודעים אם יהיה תהליך גיאוגרפי.

<רועי פולקמן (כולנו):>
בסדר, אבל זה יוסיף עשרות אלפי ביקורים ללשכות.

<אורי שיינין:>
אנחנו לא סתם באים לכאן.

<רועי פולקמן (כולנו):>
זאת בעיה שהיא לפתחנו. אני שמתי אותה אצלם אבל בגדול היא נכונה בהנחה שיאשרו את הביומטרי ואז צפויה הידרדרות דרמטית בשירות. לכן, אם לא נעשה משהו שהוא מוכוון שירות – אני שם בצד את הדיון לגבי נתב"ג שסיכמנו קצת להוזיל – תהיה הידרדרות. אם היום אתה עומד ארבע שעות בתור, אתה תעמוד בסוף 2016 שבע שעות או שמונה שעות כי עוד עשרות אלפי אנשים שהיום לא מגיעים, כן יצטרכו להגיע ללשכות. הם לא יודעים להגיד אפילו כמה נוספים יגיעו.
<היו"ר משה גפני:>
גם אתה לא יודע. אם הם לא יודעים, גם אתה לא יודע.

<רועי פולקמן (כולנו):>
אבל אתה יודע בוודאות שמאותו רגע כל אדם שיצטרך חידוש דרכון, יצטרך להגיע ללשכה.

<היו"ר משה גפני:>
מתי זה הרגע הזה?

<רועי פולקמן (כולנו):>
מהרגע שתחליט. ממרץ או ממאי שנה הבאה.

<היו"ר משה גפני:>
ספק רב אם יחליטו.

<ישראל אייכלר (יהדות התורה):>
לפי הביקורת הציבורית על הביומטרי, זה לא יהיה כל כך מהר.

<אלי לוי:>
עשינו תהליכים בלשכות על מנת להיערך לזה. כלומר, הוצאנו החוצה שירותים מהלשכות. למשל, כל האשרות של העובדים הזרים הסיעודיים שהיו נעשות בלשכות, העברנו את זה למקום אחר שם מטפלים בהם ואנשים כבר לא מגיעים ללשכות. כלומר, הסטנו את העובדים בלשכות.

<רועי פולקמן (כולנו):>
אתה אומר שאיכשהו תהיו מוכנים. 

<אלי לוי:>
אפשרנו יותר לעשות שירותים מרחוק לגבי כל מיני סוגי דברים.

<היו"ר משה גפני:>
רבותיי, יש בעיה אחת והיא שאתם כל הזמן אומרים שיש בעיה של כסף. טוענים החברים שקודם כל צריך שירות. צריך שהמשרד ייתן שירות. אתם לא יכולים עכשיו להפחית בחורף ולהעלות באופן דרמטי בקיץ. 

<דוד ביטן (הליכוד):>
רוב האנשים באים בקיץ.

<היו"ר משה גפני:>
אנשים באים מתי שהם נוסעים.

<רועי פולקמן (כולנו):>
אבל המטרה כאן היא לא כסף.

<היו"ר משה גפני:>
המטרה היא כסף.

<רועי פולקמן (כולנו):>
לא. המטרה היא התנהגותית.

<היו"ר משה גפני:>
אני אגדיר את זה אחרת. הייתה תביעה להפחית את האגרה בנתב"ג ואת זה הם עשו. אנחנו ביקשנו כאן 700 שקלים ואני מודה לכם על כך. זאת הייתה הפחתה שהיא נכונה והיא במקומה כי זה המחיר היה גבוה מדי וההפחתה היא סבירה ונורמלית. 700 שקלים זה לא סכום גבוה וזה לא סכום נמוך. מכאן ואילך התחילה רפורמה והרפורמה מחולקת לשני חלקים. האחד, לעודד אנשים לבוא בחורף כי אז פחות אנשים באים ללשכות, וממילא להעלות את המחיר בקיץ כאשר אז באים יותר אנשים.
<רועי פולקמן (כולנו):>
באופן מקביל.

<היו"ר משה גפני:>
זאת המטרה הראשונה. המטרה השנייה. הרי היה אפשר לעשות את זה מאוד פשוט. היה אפשר להפחית את החורף. למה היא צריך להעלות בקיץ? כי רוצים כסף כי אחרת יש בעיה פיסקלית. זאת אומרת, יש כאן שתי בעיות אתן צריך להתמודד. הבעיה הראשונה היא השירות, כמו שאתה אומר, שצריך קודם כל להרגיל את האנשים לבוא בזמן שאין הרבה אנשים והשלכות די ריקות, והדבר השני, לגרום לכך שתהיה קואורלציה בין המחירים.

<דוד ביטן (הליכוד):>
שיעשו עד מחר עבודה ויביאו לוועדה.

<היו"ר משה גפני:>
הוועדה אומרת שההעלאה בקיץ היא גבוהה מאוד.

<דוד ביטן (הליכוד):>
גם באינטרנט.

<היו"ר משה גפני:>
כן. גם באינטרנט. היא גבוהה. אי אפשר להסכים לדבר הזה. צריך למצוא איזשהו איזון. בסופו של דבר אנשים באים ללשכות בקיץ. למה באים ללשכות בקיץ? מכיוון שעל פי רוב האנשים נוסעים בקיץ ואז הם מוציאים את התיק שלהם ואת המזוודה ומתברר שאין דרכון או שהוא לא בתוקף. אז הם מגיעים ללשכה. הם נוסעים בקיץ.

במציאות הזאת אם מישהו חושב שבעקבות ההעלאה אותה שאתם מציעים, כתוצאה מזה אנשים יבואו בחורף, הם לא יבואו בחורף. אולי פה ושם אנשים מתוכננים שאכפת להם העניין יבואו. הם יבואו בקיץ. 

<דוד ביטן (הליכוד):>
וישלמו את השישים שקלים והמשרד ירוויח.

<היו"ר משה גפני:>
בדיוק. יש כאן מישהו בוועדה שנסע עם ילד קטן והוא הגיע לנתב"ג ולא היה לו דרכון. לא חשוב, אני לא אגיד את שמו כי אז תהיה לו בעיה בפריימריס.

החלק הזה הוא חלק שצריך למצוא לו פתרון. הוועדה כנראה לא תוכל לאשר העלאה כזאת בתקופת הקיץ. אם אתם יכולים עכשיו להגיד לנו פתרון בעניין הזה, בסדר. אתם הורדתם כאן עשרה שקלים בכל אחד מהפרמטרים.

<אלי לוי:>
יוצא שהעלינו בחמישים והורדנו בשבעים במשך החורף. בקיץ העלינו בחמישים שקלים ובחורף הורדנו בשבעים שקלים.

<היו"ר משה גפני:>
בקיץ העליתם מ-280 ל-330 שקלים. העליתם את המחיר בחמישים שקלים.

<אלי לוי:>
ובחורף הורדנו בשבעים שקלים. 210 שקלים, זאת ההצעה החדשה.

<היו"ר משה גפני:>
אני אמרתי בתחילת הישיבה שמ-280 שקלים העליתם בקיץ ל-300 שקלים. אני מדבר על אחרי הפשרה. הורדתם בחורף מ-280 שקלים ל-210 שקלים. נכון?

<אלי לוי:>
נכון.

<היו"ר משה גפני:>
לא מספיק. האיזון הזה לא מספיק. תשנו.

<ישראל אייכלר (יהדות התורה):>
אולי תוכלו לבדוק את הדברים שאמר דוד ביטן?

<היו"ר משה גפני:>
רבותיי, אנחנו יכולים לאשר דבר כזה?

<אלי לוי:>
אין לנו סמכות.

<היו"ר משה גפני:>
אין לכם סמכות, אז זאת בעיה.

<אורי שיינין:>
כבוד היושב ראש, הצענו כאן הצעה. אני מזכיר שכל התכנית המאוד גדולה שעשינו צפויה לקצר את התור ב-22 דקות. יש תור ממוצע של 97 דקות בלשכות והתכנית הגדולה שדיברתי עליה, מקצרת את התור ב-22 דקות. 

<היו"ר משה גפני:>
לא מתאים לי שמשרד האוצר מדבר על קיצור תור. על קיצור התור ידבר משרד הפנים. לא מתאים לי. זה נראה לי לא רציני.

<ישראל אייכלר (יהדות התורה):>
תעשה את זה ממוצע. יש מקומות שמחכים הרבה זמן.

<היו"ר משה גפני:>
לא, לא מקובל עלי הדבר הזה ולא רק בנושא הזה אלא בכל הנושאים האלה. משרד האוצר צריך להתווכח אתי מקצועית.

<רועי פולקמן (כולנו):>
יש לי שאלה גם לוועדה וגם לצוות המקצועי. יכול להיות שאת השינוי בתורים צריך לעשות, אתם אומרים שיש לכם סמסים, אתם אומרים שיש לכם פרסום, כי הרי מה אמרנו היא העלות האמיתית? זה לא התשלום אלא הזמן האדיר שאתה מבזבז. תעשו קמפיין. במקום לשנות את המחירים, תשאירו את המחירים ותעשו קמפיין שאומר לאנשים שאם הם מגיעים בחודשים האלה והאלה, תצטרך לחכות עשרים דקות, ואם אתה מגיע בחודשי הקיץ, תחכה בתור ארבע שעות. תשלחו סמס עם תזכורת. תעשו את זה בהסברה ולא בכסף.

<אלי לוי:>
אנחנו מתכוונים לעשות גם את זה. דרך אגב, לפני שנים עשינו פרסומת ברדיו שאמרה תבואו בחורף כי זה עולה פחות, שלמו באינטרנט, אבל זה לא כל כך הצליח. לא הייתה הצלחה כבירה אבל אנחנו נעשה את זה שוב.
<רועי פולקמן (כולנו):>
אדם בא ביולי-אוגוסט, הוא יודע שהנזק שלו הוא לא בתשלום אלא הוא מחכה חמש שעות בתור. זה עונש.

<היו"ר משה גפני:>
אני שואל אתכם את מה ששאלתי קודם. אפשר בקיץ להעלות מ-280 ל-300 שקלים ובחורף להוריד מ-195 ל-190?
<רועי פולקמן (כולנו):>
אז כבר תשאיר את המחיר. זה כמו להיות עם רגל אחת במים רותחים והשנייה במים קרים ולהגיד שהממוצע הוא מצוין. אין משמעות לזה. אין משמעות לעשות פער של עשרים-שלושים שקלים כי המטרה כאן היא התנהגותית.

<היו"ר משה גפני:>
אז מה לעשות?

<רועי פולקמן (כולנו):>
או שמשאירים את המחיר.

<היו"ר משה גפני:>
אבל שיעשו את ההפחתה של נתב"ג.

<רועי פולקמן (כולנו):>
תהיה הפחתה של נתב"ג. יהיה מחיר אחיד למעט הוזלה באינטרנט.

<היו"ר משה גפני:>
אנחנו לא יוצאים מזה. הישיבה הזאת אורכת יותר מדי זמן.

<אורי שיינין:>
אם אנחנו משאירים את האפשרות להוציא באינטרנט ב-280 שקלים, זה אומר שמי שרוצה בקיץ להוציא דרכון, עדיין יש לו אפשרות לעשות באותו מחיר.

<היו"ר משה גפני:>
הוא הולך ללשכה. אני מכיר את האנשים כאן. אתם לא כל כך מכירים אותם כי אתם נמצאים במשרדים אבל אני מסתובב בפריימריס. אנשים הולכים ללשכות.

<רועי פולקמן (כולנו):>
יש אצלכם פריימריס?

<היו"ר משה גפני:>
אני צריך להגיד אמת? תאמין לי שאצלנו הפריימריס יותר גדולים מאשר אצלכם. אצלכם החלטה של איש אחד ואצלנו החלטה של מועצת גדולי התורה.

אני מציע שנאשר את ההפחתה בנתב"ג שאותה צריך לעשות. אני מציע שתבדקו עוד הפעם את העניין הזה. אנחנו נמשיך לדון בעניין הזה. תמצאו את הפתרון. אי אפשר לתת העלאה כזאת גדולה במשך הקיץ בלשכות. אי אפשר. אם אנחנו מסתכלים על אזרחי מדינת ישראל, הם באים ללשכות בקיץ. זאת המציאות שאתם משרד הפנים חיים אתה. אתם רוצים לשנות וגם אנחנו רוצים לשנות. האם אנחנו עושים את זה באמצעות העלאה כזאת משמעותית? אני לא חושב שנכון שנעשה את זה. תחפשו פתרון ונמשיך את הדיון.

<אורי שיינין:>
אני רק אבהיר. יש החלטת ממשלה והיא בתוקף ועל פיה אנחנו פועלים. אנחנו כמובן לא יכולים לאשר חלק מהדברים ואת השאר לא. אני אומר שוב, אני מפציר בחברי הוועדה - - -

<היו"ר משה גפני:>
הסברת לנו שיש החלטת ממשלה. אני רוצה להגיד לך שהיו כאן הרבה פעמים דיונים בעקבות החלטת ממשלה אבל הייתה הסכמה בין המציעים. אנחנו יכולים להישאר בטיעון הפורמלי שהייתה החלטת ממשלה. אני מכיר את זה. אגב, אני גם מכיר את הממשלה ואני גם מכיר את ההחלטה. אפשר להגיד שאנחנו מאשרים את זה אבל לכו לבדוק ותחזרו.

<רועי פולקמן (כולנו):>
מה עם הבעיה של הדחיפות? למה אנחנו בלחץ לאשר את זה?

<היו"ר משה גפני:>
אין שר.

<אלי לוי:>
ראשית, נסיבות פוליטיות אבל אני אדבר מהנסיבות המקצועיות. אם אנחנו לא נאשר את זה עכשיו, זה אומר שכל מי שאנחנו רוצים להביא מהקיץ לחורף, אין לנו איך לעשות את זה.

<רועי פולקמן (כולנו):>
אבל אם זה עוד שבוע או שבועיים, מה זה משנה? זה לא שקורה משהו שמשתנה בשבוע-שבועיים הקרובים. 

<היו"ר משה גפני:>
אני מציע לאשר את ההפחתה בנתב"ג. ההפחתה בנתב"ג היא פרי דיון שהתקיים עם המשרד וההפחתה היא נכונה. ההפחתה לא יוצרת בעיה פיסקלית גדולה כי אנחנו מדברים רק על נתב"ג ולא מדברים על הלשכות ולא מדברים על תוספת כוח אדם. משרד הפנים ומשרד האוצר צריכים לגלות רצון טוב כלפי הוועדה. הוועדה ביקשה את זה, סיכמה את זה ואתם באתם עם אישור. אנחנו לא הולכים לשום מקום. אם תהיה החלטת ממשלה או אם תבוא הקואליציה ותגיד כזה ראה וקדש, אנחנו בסופו של דבר נצטרך לפתור את הבעיה. אנחנו מבקשים שהפתרון יהיה בהסכמה.

אני מציע שאנחנו נאשר את ההפחתה בנתב"ג ובעוד שבועיים נתכנס ונראה גם מי יהיה השר שיתמנה. אין לך סמכות, אני יודע.

<אורי שיינין:>
זה לא רק שאין סמכות. אתה מפרק את התקנות ואתה לוקח רק את החלק הפיסקלי שעולה שמונה מיליון שקלים ומשאיר אותנו עם החלק שהוא יותר קשה להבאה. אנחנו לא רק פורמלית לא יכולים להסכים לזה אלא גם מהותית אנחנו לא יכולים להסכים.

<היו"ר משה גפני:>
אין לכם שמונה מיליון שקלים.

<אורי שיינין:>
מה זה אין לנו שמונה מיליון שקלים? תקציב המדינה נסגר.
<היו"ר משה גפני:>
אפשר היה להשאיר איזה פרומיל בצד.

<ישראל אייכלר (יהדות התורה):>
עצם העובדה שגובים 1,100 שקלים בנתב"ג, זה שוד. שני שרים הבינו את זה. כבר גדעון סער התחייב להוריד את המחיר וסילבן שלום התחייב לכך. אתם לא עושים טובה לאזרחים. זה שוד.

<רועי פולקמן (כולנו):>
גפני, תבקש התחייבות רגולטורית. הוועדה במשך חודש לא גובה יותר כסף.

<מיקי לוי (יש עתיד):>
אתה הולך לישון? כי מ-13:55 יש לך עוד מאה מיליון שקלים על השולחן, העברות, ולפני 45 דקות שניים וחצי מיליארד.

<היו"ר משה גפני:>
כן. דיבר אתי שר הביטחון.

<עירית ויסבלום:>
אם אפשר להגיב לדברים, כי קשה לי לשמוע את ההגדרה שהאגרה בנתב"ג היא שוד. האגרה הזאת אושדרה על ידי כל הגורמים.

<ישראל אייכלר (יהדות התורה):>
כל הגורמים שודדים. מה זה אי אפשר להגיד? אני אומר.

<היו"ר משה גפני:>
לא. לא.

<ישראל אייכלר (יהדות התורה):>
כשליח ציבור מותר לי להגיד את זה ולזעוק את זה.

<היו"ר משה גפני:>
אבל לא היא אשמה.

<ישראל אייכלר (יהדות התורה):>
היא לא יכולה להגיד שהיא לא יכולה לשמוע.

<רועי פולקמן (כולנו):>
זאת לא אשמתכם, ואת צודקת.

<עירית ויסבלום:>
היה תהליך משפטי, הייתה תביעה בבית משפט והתובעים שם גולגלו מכל המדרגות. 

<ישראל אייכלר (יהדות התורה):>
גם השופטים שודדים.

<רועי פולקמן (כולנו):>
עדיין לא צריך להגיד דברים כאלה.

<ישראל אייכלר (יהדות התורה):>
אני יכול להגיד. תבחן אותי מה עוד אני יכול להגיד.

<היו"ר משה גפני:>
אני רוצה לסכם את הדיון. עירית, שום דבר שהוא בהחלטה, אתם לא נושאים באחריות אלא מקבלי האחריות נושאים בהחלטות. אתם צריכים ליישם את ההחלטות. הייתה הסכמה - עוד מהזמן שאני הייתי יושב ראש הוועדה בקדנציה הקודמת – עם משרד הפנים כאשר היו כמה שרים שבנתב"ג לא יגבו 1,110 שקלים או 1,200 שקלים אלא יגבו 700 שקלים.

<עירית ויסבלום:>
זאת הייתה בקשה של הוועדה ואנחנו באים עם תכנית.

<היו"ר משה גפני:>
אני הרי לא הולך להגיד משהו אחר ממה שהיה. הסכימו כולם שגביית הסכום הזה של האגרה בנתב"ג, היא לא סבירה באופן קיצוני. היה סיכום שיורידו את התשלום ל-700 שקלים כאשר אתם באים עכשיו עם תכנית והתכנית הזאת אומרת שבסופו של דבר נכנס כסף ממקומות אחרים כדי לאזן בנושא התקציבי. האיזון הזה הוא איזון שלדעתנו לא נכון מכיוון שההעלאה בקיץ בלשכות, שם מתרכזים רוב הפונים לקבל דרכון, היא גבוהה מדי. 

אני מבקש, היות ויש הסכמה לגבי ההפחתה, להוריד את התשלום ל-700 שקלים בנתב"ג ועל כל הדברים האחרים להביא בתוך שבועיים תקנות אחרות.

<אורי שיינין:>
אנחנו צריכים טכנית להגיע לוועדת אגרות ולאשר את זה. לכן אי אפשר לעשות זאת עכשיו.

<היו"ר משה גפני:>
ותבואו עם תכנית.

<אורי שיינין:>
אי אפשר לאשר רק חלק מהתקנות. 

<היו"ר משה גפני:>
הבנתי.

<אורי שיינין:>
שנית, אני שוב אומר שהמהלך הזה קיבל את הסכמת האוצר רק מהסיבה שהוא היה מאוזן פיסקלית. הוא גם לא מאוזן לחלוטין כמו שכבוד היושב ראש יודע ואנחנו יוצאים כאן בהפסד קטן אבל לצאת ולהגדיל את זה לשמונה מיליון שקלים, אנחנו לא יודעים.

<בהיו"ר משה גפני:>
סדר. את המקרים ההומניטריים אתם כן יודעים לעשות?

<אורי שיינין:>
אנחנו נשקול. אנחנו לא מכירים.

<עירית ויסבלום:>
יש היום פטור. יש תקנה שכבר תקנו אותה לפני זמן מה. יש את הסמכות לתת פטור במקרים שאדוני ציין.

<היו"ר משה גפני:>
מתי אתם יכולים לבוא עם תכנית לפי רוח הדברים כאן? כמה זמן?

<אורי שיינין:>
אני מעריך שנצטרך לקיים דין ודברים עם כבוד היושב ראש. למעשה תוך שבוע.

<היו"ר משה גפני:>
אתם שמעתם את החברים.

<מיקי לוי (יש עתיד):>
לכו לראש אגף התקציבים.

<היו"ר משה גפני:>
כן. תגידו שזה מה שאנחנו מבקשים.

<ישראל אייכלר (יהדות התורה):>
הלילה חתמתם על תשעה וחצי מיליארד שקלים תוספות.

<היו"ר משה גפני:>
זה לא הם. מה אתה רוצה מהם?

<ישראל אייכלר (יהדות התורה):>
לא הם. הם, הממשלה. 

<היו"ר משה גפני:>
הממשלה זה אתה. 

<ישראל אייכלר (יהדות התורה):>
אני לא נגד זה אבל תראה מה הם מצאו כאן.

<היו"ר משה גפני:>
חברי הוועדה, אנחנו מיצינו או שאתם רוצים עוד להגיד משהו בנושא?

<רועי פולקמן (כולנו):>
לא. היה מאוד נחמד.

<היו"ר משה גפני:>
רבותיי, אני מבקש שתקיימו דיון אצלכם. שמעתם את רוח הדברים. אני מאוד מבקש. הדבר הזה לא יוכל להישאר. 1,200 שקלים בנתב"ג, לא יישאר. זה לא יכול להיות. אף אחד לא יכול להסכים לדבר הזה וצריך למצוא פתרון עם רפורמה שונה מאשר הבאתם.

תודה רבה. הישיבה נעולה.

<הישיבה ננעלה בשעה 19:25.>

